Hirman, Karel, minister hospodárstva SR (2022-10-06):
Ďakujem. Vážený pán predsedajúci, vážený pán poslanec, vážené poslankyne, vážení poslanci, obnoviteľné zdroje energie a ich širšie využívanie považujem za jeden z najefektívnejších nástrojov riešenia vysokých cien elektriny. Zníženie nákladov na elektrinu pre podnikateľské subjekty sa realizuje aj vlastnou výrobou elektriny pokrývajúcou časť ich spotreby prostredníctvom inštitútu lokálneho zdroja. Preto aj podporu výroby elektriny z obnoviteľných zdrojov považuje za veľmi dôležitú. Financie na podporu výstavby zariadení využívajúcich obnoviteľné zdroje, vrátene budovania fotovoltických panelov, sú dostupné prostredníctvom viacerých podporných programov. Jedným z nich je Plán obnovy a odolnosti Slovenskej republiky. Ministerstvo hospodárstva je vykonávateľom komponentu 1 – Obnoviteľné zdroje energie a energetická infraštruktúra, súčasťou ktorého sú míľniky a ciele ukotvené v rámci troch legislatívnych platforiem, a to v oblastiach energetickej efektívnosti, elektroenergetiky a obnoviteľných zdrojov energie. Na tento komponent je alokácia viac ako 200 mil. eur a zahŕňa tri investície. Investície do výstavby nových zdrojov elektriny z OZE, investície do modernizácie existujúcich zdrojov elektriny a investície do zvyšovania flexibility elektroenergetických sústav pre vyššiu integráciu obnoviteľných zdrojov energie. Investície do výstavby nových zdrojov elektriny z OZE je opatrením, ktorých cieľom je zabezpečovať inštalovaný výkon nových zdrojov elektriny z OZE pripojených do elektrizačnej sústavy v objeme aspoň 120 MW, a pri tejto investícii bola vyhlásená a uzatvorená prvá výzva zameraná na podporu nových zariadení na výrobu elektriny z OZE využívajúcich slnečnú alebo veternú energiu na priamu výroby elektriny ako aj geotermálnu energiu, biomasu, bioplyn, skládkový plyn alebo plyn z čistiarní odpadových vôd. Alokácia zatiaľ predstavovala 18 mil. eur a aktuálne prebieha proces vyhodnocovania žiadostí. Investície do modernizácie existujúcich zdrojov elektriny, opatrenie, ktoré zabezpečí modernizáciu bioplynových staníc na výrobu elektriny, vrátane transformácie existujúcich bioplynových staníc na zariadenia vyrábajúce biometán, ako aj modernizáciu vodných elektrární. Cieľom je zvýšenie modernizovaného inštalovaného výkonu OZE v dôsledku pripojenia týchto zdrojov do elektrizačnej sústavy, resp. do distribučnej sústavy aspoň o 100 MW. Aktuálne je vyhlásená výzva na modernizáciu, resp. transformáciu bioplynových staníc – alokácia 20 mil. eur. A v blízkej dobe bude vyhlásená výzva na modernizáciu vodných elektrární s alokáciou 16 mil. eur, ktorej finálne schvaľovanie akurát prebieha. Investície do zvyšovania flexibility elektroenergetických sústav pre vyššiu integráciu OZE je opatrenie, ktorým sa docieli zvýšenie kapacity zariadenia na skladovanie elektriny aspoň o 68 MW. Vďaka sprevádzkovaniu nových skladovacích kapacít v podobe nových batériových systémov, vodíkových elektrizérov, či prostredníctvom zvýšenia regulačného výkonu prečerpávacích vodných elektrární. Pre rozvoj jednotlivých druhov OZE pri výrobe tepla, elektriny je účinným nástrojom aj modernizačný fond a poskytovateľom pomoci v rámci schémy je ministerstvo životného prostredia a vykonávateľom schémy je ministerstvo hospodárstva. Schéma je zameraná na podporu investícií do výstavby, rekonštrukcie a modernizácie zariadení na výboru OZE s cieľom zvýšenia podielu OZE na hrubej konečnej energetickej spotrebe. Odhadovaný priemerný ročný objem finančných prostriedkov z modernizačného fondu na realizáciu tejto schémy je 40 mil. eur a indikatívna výška plánovaných výdavkov na obdobie ´21 až 2030 je 400 mil. eur. Okrem týchto podporných programov sú alokované finančné prostriedky a na využívanie obnoviteľných zdrojov energie aj v európskych štrukturálnych a investičných fondoch. Vo vzťahu k využívaniu geotermálnej energie na výrobu tepla by som rád uviedol, že ministerstvo hospodárstva vníma jej veľký nevyužitý potenciál hlavne z kontextu vojny Ruskej federácie na území Ukrajiny. Najvýznamnejším projektom v oblasti geotermálnej energie projektu vykurovania Košíc, kde už zástupcovia MH Teplárenského holdingu, ktorý zastrešuje tepláreň Košice s vlastníkom vrtu Geoterm Košice, podpísali zmluvu o spolupráci a zmluvu o dodávke a odber palív, teda tepla z geotermálneho vrtu. Ide o tepelný výkon 30 MW, ale do budúcnosti má projekt potenciál až 100 MW. A vďaka tomuto projektu by bolo možné takmer 80 % tepla v centralizovanom zásobovaní Košíc zabezpečiť z tých obnoviteľných zdrojov. Dôležitým predpokladom, samozrejme, je, aby centrálny systém zostal zachovaný a neporušený a aby sa proste v blízkej budúcnosti nerozkladal na menšie celky. Ďakujem.